กระทรวงสาธารณสุข เผยโรคโควิด-19 วันนี้ป่วยเพิ่ม 91 ราย ยังพบต่อเนื่องจากกลุ่มสนามมวยและสถานบันเทิง ทำยอดไทยป่วยพุ่ง 1,136 ราย เสียชีวิตเพิ่ม 1 ราย
กระทรวงสาธารณสุข เผยโรคโควิด-19 วันนี้ป่วยเพิ่ม 91 ราย ยังพบต่อเนื่องจากกลุ่มสนามมวยและสถานบันเทิง ทำยอดไทยป่วยพุ่ง 1,136 ราย เสียชีวิตเพิ่ม 1 ราย นพ.อนุพงศ์ สุจริยากุล นายแพทย์ทรงคุณวุฒิ กรมควบคุมโรค กล่าวในการแถลงข่าวสถานการณ์โรคโควิด-19 ประจำวันว่า วันนี้ไทยพบผู้ป่วยเพิ่ม 91 ราย ยังคงแบ่งเป็น 3 กลุ่มคือ กลุ่มแรก 30 เป็นผู้เกี่ยวข้องกับผู้ป่วยกลุ่มก้อนเดิม ติดจากสนามมวยเพิ่ม 5 ราย ติดจากสถานบันเทิงเพิ่ม 7 ราย ที่เหลือ 18 ราย เป็นผู้สัมผัสใกล้ชิดกับผู้ป่วยกลุ่มก้อนเดิมจากทั้งสนามมวยและสถานบันเทิง กลุ่มที่ 2 เป็นผู้ป่วยรายใหม่ที่ไม่เกี่ยวกับกลุ่มก้อนเดิม เพิ่ม 19 ราย เป็นผู้มีประวัติเดินทางมาจากต่างประเทศ ประวัติทำงานในที่แออัดเกี่ยวกับคนต่างชาติ กลุ่มที่ 3 จำนวน 42 ราย ยืนยันผลตรวจเป็นผู้ป่วยแต่ยังอยู่ระหว่างการสอบสวนโรคสรุปขณะนี้ไทยมีผู้ป่วยโรคโควิด-19 สะสมรวมทั้งสิ้น 1,136 ราย วันนี้มีคนหายป่วยไร้เชื้อกลับบ้านได้เพิ่ม 9 ราย รวมหายป่วยสะสมรวม 97 ราย  ยังเหลือรักษาตัวในโรงพยาบาล 1,034 ราย จำนวนนี้ 11 ราย อาการหนักต้องใช้เครื่องช่วยหายใจ และเฝ้าระวังอาการต่อเนื่อง ส่วนเสียชีวิตเพิ่ม 1 ราย ที่จังหวัดนราธิวาส รวมเสียชีวิตสะสม 5 ราย จากข้อมูลทั้งหมดพบผู้ป่วยที่ไทยพบ ร้อยละ 88 เป็นคนไทย ที่เหลือร้อยละ 12 เป็นคนต่างชาติ ซึ่งในกลุ่มคนไทยที่ป่วย พบกลุ่มเสี่ยงป่วยง่ายคือ กลุ่มเด็กเล็ก แต่กลุ่มที่ติดแล้วเสี่ยงเสียชีวิตสูงคือ ผู้สูงอายุ อายุ 70 ปี ขึ้นไป ผู้ป่วยมีโรคประจำตัว ทั้งโรคเบาหวาน ความดันที่คุมได้ไม่ดี ผู้ป่วยโรคหัวใจและหลอดเลือด อัมพฤกษ์ อัมพาต ผู้ป่วยโรคปอดอุดกั้นเรื้อรัง ผู้มีภูมิคุ้มกันต่ำ ดังนั้นขอประชาชนเว้นระยะห่างระหว่างบุคคลอย่างเร่งครัดแม้อยู่ในบ้าน ซึ่งจะเป็นวิธีป้องกันการแพร่เชื้ออย่างมีประสิทธิภาพ